****

***Ogranak Matice hrvatske u Virovitici***

**Treći fotografski natječaj „Virka voli knjige”**

Povodom Dana hrvatske knjige (22. travnja) koji se obilježava kao spomen-dan dovršenja Marulićeve Judite, Svjetskoga dana knjige (23. travnja) koji je spomen-dan smrti engleskoga „barda“ Williama Shakespearea te španjolskoga sanjara Miguela de Cervantesa i povodom Noći knjige, Ogranak Matice hrvatske u Virovitici (u suradnji s Gradskom knjižnicom i čitaonicom Virovitica) organizira fotografski natječaj za učenike osnovnih i srednjih škola. Ovogodišnji natječaj posvećen je virovitičkom književniku kriminalističkih romana **Milanu Nikoliću** (1924. – 1970.), koji bi ove godine proslavio 100. rođendan.

**TKO MOŽE SUDJELOVATI?**

Svi učenici osnovnih i srednjih škola Virovitičko-podravske županije koji imaju između 8 i 17 godina. Dodijelit će se ukupno 3 nagrade, a svi sudionici bit će pohvaljeni.

**ŠTO TREBA UČINITI?**

S pomoću fotoaparata ili mobilnoga uređaja fotografirati knjigu koju upravo čitate ili knjigu koju izuzetno volite, a koja pripada **kriminalističkom žanru**. Fotografirajte knjigu u zanimljivom okruženju, no pazite da nijedna knjiga pritom ne nastrada. ☺

Pokušajte izbjegavati ljude na fotografijama, a više se usredotočite na prostor. Fotografije na kojima se nalaze jasno vidljiva lica ljudi neće se uzimati u obzir.

**DOKAD TREBA POSLATI RADOVE?**

Rok za predaju radova je 20. travnja 2024., a natječaj počinje 1. veljače. Rezultate očekujte na našoj mrežnoj i Facebook stranici do kraja travnja. Nagrade ćemo uručiti na lipanjskoj manifestaciji „Čitanje pod zvijezdama“. Tijekom godine najbolji će radovi biti izloženi na izložbi.

**KAMO POSLATI?**

Svoje radove pošaljite na našu e-poštu maticavirovitica@gmail.com.

Vaš e-mail neka sadržava sljedeće podatke:

**IME I PREZIME AUTORA/ICE FOTOGRAFIJE:**

**DOB:**

**NAZIV FOTOGRAFIJE:**

**IME I ADRESU ŠKOLE KOJU POHAĐA UČENIK AUTOR:**

**ADRESU SVOJE E-POŠTE:**

Uz radove je potrebno priložiti i suglasnost kojom se pristaje na javnu objavu fotografija i imena učenika. Fotografije neka budu dostavljene u .jpeg, .jpg ili .png formatu.

Sretno svima! ☺